El Petit de Ca l'Eril estrena el setè festival Hivernacle a Vilafranca del Penedès
El Petit de Ca l’Eril estrena el setè festival Hivernacle a Vilafranca del Penedès
·El festival dobla el nombre d’actuacions i s’estén a diversos espais · Divendres i el primer cap de setmana de març seran plens d’actes previs al festival, que es farà del 20 al 22 de març
El Petit de Cal Eril, un dels artistes amb més projecció al Penedès.
Divendres el festival Hivernacle torna a aterrar a Vilafranca del Penedès. Començarà a les deu del vespre al Teatre Cal Bolet. Enguany, el festival dobla el nombre d’actuacions respecte de l’any passat i també s’estén a diversos espais de la vila, amb més concerts per a públic familiar i produccions de collita pròpia. Després de set anys, aquest festival de petit format s’ha anat consolidant: ha rebut el reconeixement de la crítica com un dels festivals més destacats de l’hivern de Catalunya. Hi han passat artistes com ara Albert Pla, Mishima i Joan Colomo.
A l’acte de presentació de divendres hi seran presents grans artistes del moment, com ara el Petit de Ca l’Eril, que presenta el nou disc Energia fosca, o el grup revelació de la temporada: Kids from Mars. La nit s’acabarà amb una sessió de brave coast DJ’s.
Més artistes que formaran part del cartell d’enguany són Pau Vallvé, amb el seu setzè disc, titulat Life vest under your seat, Intana i el seu pop acústic i Carles Ribot, que després de vint anys als escenaris dins el panorama underground, publica la seva trilogia completa A Contrallum. També hi actuarà Anna Andreu, ex-membre de Cálido Home, que presentarà en primícia un espectacle en solitari, i Steven Munar & The Miracle Band.
Més novetats del festival són Petits Tafaners, un taller que vol temptejar les primeres sensacions dels nens amb els instruments, i experiències en música avançada.